Για έμμεσες πιέσεις που ασκήθηκαν σε εισαγγελικούς λειτουργούς σχετικά με το ζήτημα της άσκησης ποινικών διώξεων σε βαθμό πλημμελήματος και όχι κακουργήματος κατά των 20 συλληφθέντων στα επεισόδια στο Κουκάκι, κάνει λόγο ο πρόεδρος της Ένωσης Δικαστών και Εισαγγελέων, Χριστόφορος Σεβαστίδης, μετά και το σημερινό αίτημα-υπόμνημα της Ένωσης Αστυνομικών Υπαλλήλων που ζητά τη μετατροπή των κατηγοριών των 20 συλληφθέντων στο Κουκάκι αλλά και να ελεγχθούν πειθαρχικά από τα αρμόδια θεσμικά όργανα του Αρείου Πάγου.

Παράλληλα, η Ένωση Δικαστών και Εισαγγελέων αναφέρει ότι «έφθασε μάλιστα Ένωση αστυνομικών υπαλλήλων στο εξωφρενικό σημείο να ζητά τον πειθαρχικό έλεγχο εισαγγελέα, γιατί δεν άσκησε δίωξη έτσι όπως οι ίδιοι θα επιθυμούσαν». Σημειώνει, επίσης, ότι «δεν έχει γίνει ακόμα κατανοητό ότι οι δικαστικοί και εισαγγελικοί λειτουργοί ενεργούν σύμφωνα με το προσκομιζόμενο αποδεικτικό υλικό και τα στοιχεία που υπάρχουν στη δικογραφία».

Το πλήρες κείμενο της δήλωσης του κ. Σεβαστίδη έχει ως εξής:

«Επιχειρήθηκε τις τελευταίες ημέρες συντονισμένα τόσο από υπουργούς της Κυβέρνησης όσο και από εκπροσώπους των αστυνομικών υπαλλήλων μία έμμεση πίεση στους εισαγγελικούς λειτουργούς για τροποποίηση των ποινικών διώξεων που έχουν ήδη ασκηθεί σε βαθμό πλημμελήματος, προκειμένου να χαρακτηριστούν ως κακουργήματα συγκεκριμένες κατηγορίες υποθέσεων, που αφορούν επιθέσεις σε βάρος αστυνομικών.

Έφθασε μάλιστα Ένωση αστυνομικών υπαλλήλων στο εξωφρενικό σημείο να ζητά τον πειθαρχικό έλεγχο εισαγγελέα, γιατί δεν άσκησε δίωξη έτσι όπως οι ίδιοι θα επιθυμούσαν. Δεν έχει γίνει ακόμα κατανοητό ότι οι δικαστικοί και εισαγγελικοί λειτουργοί ενεργούν σύμφωνα με το προσκομιζόμενο αποδεικτικό υλικό και τα στοιχεία που υπάρχουν στη δικογραφία.

Τηρούν απαρέγκλιτα τη νομιμότητα και δεν αυθαιρετούν ούτε ενεργούν με βάση την πολιτική συγκυρία και τα κελεύσματα της επικαιρότητας. Η κρίση τους για την υπαγωγή μιας πράξης σε συγκεκριμένη νομοτυπική μορφή αδικήματος είναι κρίση επιστημονική βασισμένη σε πορίσματα της νομικής θεωρίας και της νομολογίας και δεν μπορεί να γίνεται αντικείμενο διαπραγμάτευσης πολύ περισσότερο με όρους συναισθηματικούς και άρα αντιεπιστημονικούς.

Καλούνται άλλη μια φορά να συνεχίσουν να επιτελούν το καθήκον τους κλείνοντας τα αυτιά σε προτροπές και εκφοβισμούς».

Η Ένωση Αστυνομικών Υπαλλήλων ζητά τη μετατροπή των κατηγοριών

Η Ένωση Αστυνομικών Υπαλλήλων ζήτησε από την Εισαγγελία του Αρείου Πάγου την ποινική αναβάθμιση των αδικημάτων που αποδόθηκαν στους 20 συλληφθέντες μετά την επιχείρηση της ΕΛΑΣ στο Κουκάκι.

Αναλυτικότερα στην Εισαγγελία του Αρείου Πάγου μετέβησαν σήμερα εκπρόσωποι της εν λόγω Ένωσης και υπέβαλαν στον εισαγγελέα του Αρείου Πάγου Βασίλη Πλιώτα αίτημα-υπόμνημα με το οποίο ζητούν τη μετατροπή των κατηγοριών που έχουν απαγγελθεί στους 20 συλληφθέντες, από πλημμέλημα σε κακούργημα. Κατά τους αστυνομικούς τυποποιείται το αδίκημα της απόπειρας ανθρωποκτονίας ή της βαριάς σκοπούμενης σωματικής βλάβης.

Ακόμη ζητούν να ελεγχθούν πειθαρχικά από τα αρμόδια θεσμικά όργανα του Αρείου Πάγου, οι εισαγγελείς οι οποίοι άσκησαν τις πλημμεληματικές διώξεις σε βάρος των 20 κατηγορουμένων. Όπως είναι γνωστό, χθες ο προϊστάμενος της Εισαγγελίας Πρωτοδικών Αθηνών Ευάγγελος Ιωαννίδης με ανακοίνωσή του διευκρίνιζε ότι οι ασκηθείσες πλημμεληματικές διώξεις είναι απόρροια του προανακριτικού υλικού που συνέταξαν οι ανακριτικοί αστυνομικοί και διαβίβασαν αρμοδίως ενώπιον της εισαγγελίας.